《忆远曲》
明代·江源

凄凄复凄凄，洞房鸣沙鸡。秋风动孤帏，落月照空闺。

念君非征役，五岁游梁齐。十书九不到，万里徒封题。

独宿累长夜，不敢向人啼。妾身甘弃置，何敢怨睽违。

独不念倚庐，盻望到日西。凭谁道此意，愿君早旋归。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。